**Prædiken til Langfredag**

Lad os rejse os…

Dette hellige evangelium skriver evangelisten Lukas…

Gud være lovet…

Da de førte Jesus ud, greb de fat i en mand, som kom ude fra marken, og han hed Simon og var fra Kyrene; ham lagde de korset på, for at han skulle bære det bag efter Jesus. En stor folkemængde fulgte ham, deriblandt også kvinder, som jamrede og græd over ham. Jesus vendte sig om mod dem og sagde: »Jerusalems døtre, græd ikke over mig, men græd over jer selv og jeres børn! For der kommer dage, da man vil sige: Salige er de, som ikke kunne få børn, de moderliv, som ikke fødte, og de bryster, som ikke gav die. Da skal man sige til bjergene: Fald ned over os! og til højene: Skjul os!   For gør man sådan med det grønne træ, hvad vil der så ikke ske med det visne?«

Også to andre, to forbrydere, førtes med ud for at blive henrettet sammen med ham. Og da de kom til det sted, som kaldes Hovedskallen, korsfæstede de ham og forbryderne dér, den ene på hans højre og den anden på hans venstre side. Men Jesus sagde: »Fader, tilgiv dem, for de ved ikke, hvad de gør.« Så delte de hans klæder ved at kaste lod om dem.  Og folket stod og så på. Også rådsherrerne gjorde nar af ham og sagde: »Andre har han frelst, lad ham nu frelse sig selv, hvis han er Guds salvede, den udvalgte.« Også soldaterne kom hen og hånede ham; de rakte ham eddike og sagde: »Hvis du er jødernes konge, så frels dig selv.« Der var nemlig sat en indskrift over ham: »Han er jødernes konge«. Den ene af de forbrydere, som hang dér, spottede ham og sagde: »Er du ikke Kristus? Frels dig selv og os!« Men den anden satte ham i rette og sagde: »Frygter du ikke engang Gud, du som har fået den samme dom? Og vi har fået den med rette; vi får kun løn som forskyldt, men han har intet ondt gjort.« Og han sagde: »Jesus, husk mig, når du kommer i dit rige.« Og Jesus sagde til ham: »Sandelig siger jeg dig: I dag skal du være med mig i Paradis.«  Og det var nu omkring den sjette time, og der faldt mørke over hele jorden indtil den niende time, fordi solen formørkedes; og forhænget i templet flængedes midt igennem. Og Jesus råbte med høj røst: »Fader, i dine hænder betror jeg min ånd.« Da han havde sagt det, udåndede han.

Da officeren så, hvad der skete, priste han Gud og sagde: »Den mand var virkelig retfærdig.« Da alle de skarer, som var strømmet sammen til dette skue, så, hvad der skete, slog de sig for brystet og vendte hjem. Alle de, som kendte ham, også de kvinder, som var fulgt med ham fra Galilæa, stod og så alt dette på afstand. *Luk 23,26-49*

Amen!

Den danske teolog og filosof Søren Kierkegaard beskæftigede sig i sit forfatterskab meget med, hvad det ville sige at være en kristen.

Lidt groft sagt var der, for Kierkegaard, to måder at være kristen på.

Den rigtige måde og den forkerte måde.

Og den måde, som de fleste, på Kierkegaards tid, var kristne på, var, ifølge ham, den forkerte måde.

Men Kierkegaard gik, til at begynde med, ikke direkte i rette med sin samtids kristne.

Han gjorde det indirekte på den måde, at han ganske vist beskrev den, for ham at se, rigtige måde at være kristen på, men han gjorde det ikke i sit eget navn.

Han gjorde det under pseudonym.

Ét af hans psudonymer hed “Anti-Climacus”.

Og ifølge “Anti-Climacus” var det den forkerte måde at være kristen på, hvis man troede, at kristendommen var noget, man kunne begribe med fornuften.

Kristendommen var ikke noget, som kunne begribes med fornuften.

Kristendommens sandhed var heller ikke noget, som kunne bevises.

Kristendom var, ifølge “Anti-Climacus”, at tro på, at den almægtige Gud, som havde skabt hele universet og jorden og mennesket, selv var kommet til jorden som menneske i skikkelse af Jesus Kristus.

Og troen blev ikke hjulpet på vej af, at Jesus opførte sig som den almægtige Gud, han brugte ikke sin magt til at underkue sine modstandere.

Tværtimod gav han sig selv hen i sine modstanderes hænder og lod sig fornedre og til sidst slå ihjel.

Det eneste, som afslørede, at Jesus var Gud, var at det blev *sagt* om ham, at han var Gud.

Og det at tro på, at et fornedret menneske var den almægtige Gud, dét var, ifølge “Anti-Climacus”, at være kristen.

Dét at tro på at det fornedrede og korsfæstede menneske, som blev regnet blandt lovbrydere, i virkeligheden var den almægtige Gud, dét var at være kristen.

Det stred imod fornuften at tro det.

Ifølge fornuften burde menneskene ikke være i stand til at korsfæste og overvinde den almægtige Gud.

Nok kunne mennesker være mægtige, men intet menneske var dog almægtigt som Gud, så ifølge fornuften kunne det ikke passe, at ham, som blev naglet til et kors, i virkeligheden kunne være den almægtige Gud.

Men at tro, at han rent faktisk var det, var altså ifølge “Anti-Climacus” at være kristen.

Men ikke nok med det.

Én ting var at tro på, at den almægtige Gud lod sig fornedre i mennesket Jesus.

En anden ting var, at man også selv skulle være villig til at lade sig fornedre og bespotte ligesom Jesus selv.

Jesus var det ideal, som de kristne skulle efterligne.

“Anti-Climacus” skriver:

“Nei, Christi Liv her på jorden det er Paradigmet; det er i Lighed dermed jeg og enhver Christen skal stræbe at danne mit Liv, og dette er Prædikenens væsentlige Gjenstand, dertil skal den tjene, til at holde mig i Aande, naar jeg vil blive sløv, og til at styrke, naar man bliver forsagt.”[[1]](#footnote-1)

Og det var måske det sværeste at acceptere.

At man, for at være sand kristen, skulle være villig til at lide ligesom Jesus.

Ja, være villig til, om ikke i bogstavelig forstand så i overført forstand, at lade sig korsfæste, ligesom Jesus blev det Langfredag, eller i hvert fald lide for sin overbevisning.

Det var altså “Anti-Climacus’” opfattelse af, hvad det ville sige at være en *sand* kristen.

Og det var der selvfølgelig ikke mange, som kunne leve op til dengang.

Men det er der vel heller ikke i dag?

Der findes i dag stadig kristne som holder fast ved deres tro, selvom de udsættes for forfølgelser og måske endda drab, men det er mest i udlandet den slags sker, ikke i Danmark.

Men havde og har “Anti-Climacus” ret i, at man kun kan være en sand kristen, hvis man er villig til at lide måske endda døden?

Det mener jeg ikke, han havde eller har, og faktisk modererer “Anti-Climacus” også lidt senere i sit skrift “Indøvelse i Christendom” sit standpunkt.

Han siger:

“ Jeg har aldrig paastaaet, at enhver Christen er en Martyr, eller at Ingen var en sand Christen, som ikke blev Martyr, om jeg end mener, at enhver Saadan – og til disse regner jeg mig selv – skal, just for at være en sand Christen, gjøre en Ydmygelsens Indrømmelse, at han dog er sluppet lettere end de i strengeste forstand sande Christne og han skal gjøre denne Indrømmelse, for at, om jeg saa tør sige, den christelige Rangforordning ikke forvirres, og Pladsen Nr. 1 aldeles gaar ud, idet Pladsen Nr. 2 indtager dens Sted.[[2]](#footnote-2)

Det er altså ikke kun en kristen martyr, som er en sand kristen.

Man kan også, ifølge “Anti-Climacus”, være en sand kristen, hvis man indrømmer, at man ikke er villig til at blive martyr, hvad grunden så end kan være.

Så vi behøver altså ikke alle at følge Jesus efter i bogstavelig forstand og blive korsfæstede, sådan som han bliver det i dag, for at kunne kalde os for kristne.

Men vi behøver, ifølge “Anti-Climacus”, at gøre den indrømmelse, at vi ikke er villige til at lide for sandheden på samme måde, som Jesus var det.

Det kan man selvfølgelig være uenig med ham i, men “Anti-Climacus” er i det mindste rede til selv at gøre den indrømmelse.

Og det tjener til hans ære, at han rent faktisk *gør,* hvad han siger, man skal gøre og ikke bare *siger*, hvad man skal gøre og så i øvrigt *ikke* gør det.

Amen!

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen.

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.

1. SØREN KIERKEGAARD, SAMLEDE VÆRKER, UDGIVET AF A. B. DRACHMANN, J. L. HEIBERG OG H. O. LANGE, BIND 16, S. 108 [↑](#footnote-ref-1)
2. SØREN KIERKEGAARD, SAMLEDE VÆRKER, UDGIVET AF A. B. DRACHMANN, J. L. HEIBERG OG H. O. LANGE, BIND 16, S. 211 [↑](#footnote-ref-2)